**Vadlīnijas saistošo noteikumu izstrādei**

**Pašvaldības nolikums**

Pašvaldības nolikums ir saistošie noteikumi, kas nosaka pašvaldības pārvaldes organizāciju, lēmumu pieņemšanas kārtību, iedzīvotāju tiesības un pienākumus vietējā pārvaldē, kā arī citus pašvaldības darba organizācijas jautājumus.[[1]](#footnote-1)Pašvaldības nolikumam ir jāpilda šīs savas funkcijas, proti, jābūt pietiekami izsmeļoši izstrādātam. Ikvienam pašvaldības iedzīvotājam, kā arī citām personām pēc iepazīšanās ar pašvaldības nolikumu ir jābūt skaidri saprotamai gan pašvaldības pārvaldes organizācijai, gan darba organizēšanas jautājumiem, tai skaitā jautājumiem, kas ir sevišķi aktuāli iedzīvotājiem (piemēram, apmeklētāju pieņemšanas kārtība pašvaldības institūcijās).

Konkrētus saistošos noteikumus izstrādā, ievērojot likumā “Par pašvaldībām” noteikto regulējumu un tā apjomu, kā arī Ministru kabineta 2009.gada 3.februāra noteikumos Nr.108 “Normatīvo aktu projektu sagatavošanas noteikumi” noteiktās prasības normatīvo aktu izstrādei.

Saistošo noteikumu izdošanas tiesiskais pamatojums ir likuma “Par pašvaldībām” 23. un 24.pants, savukārt 21.panta pirmās daļas 1.punkts nostiprina domes kompetenci nolikuma izdošanā.

Pašvaldības nolikumā nosaka:[[2]](#footnote-2)

* pašvaldības teritoriālo dalījumu;
* pašvaldības institucionālo, tajā skaitā administrācijas, struktūru un pārvaldes organizāciju;
* domes darba organizāciju;
* domes komitejas, to skaitlisko sastāvu, kompetenci un darba organizāciju;
* domes un tās komiteju darba organizatorisko un tehnisko apkalpošanu;
* kārtību, kādā domes deputātiem tiek paziņots par kārtējās sēdes norises laiku, vietu un darba kārtību;
* kārtību, kādā domes deputāti tiek informēti par komiteju sēžu laiku, vietu un darba kārtību;
* pašvaldības lēmumu projektu sagatavošanas un iesniegšanas kārtību (tajā skaitā kārtību, kādā lēmumu projekti izskatāmi domes pastāvīgajās komitejās un saskaņojami ar pašvaldības iestādēm vai to darbiniekiem);
* lēmumu pieņemšanas kārtību un līgumu noslēgšanas procedūru;
* kārtību, kādā saistošo noteikumu projektus un to paskaidrojuma rakstus publicē pašvaldības mājaslapā internetā, kā arī nodrošina to pieejamību pašvaldības domes ēkā un pagasta vai pilsētas pārvaldēs;
* kārtību, kādā privātpersonas var iepazīties ar pašvaldības pieņemtajiem lēmumiem, noslēgtajiem līgumiem un domes sēžu protokoliem;
* pašvaldības administrācijas izdoto administratīvo aktu apstrīdēšanas kārtību;
* kārtību, kādā pašvaldības institūcijās pieņem apmeklētājus un izskata iesniegumus;
* iedzīvotāju tiesības un pienākumus vietējā pārvaldē;
* kārtību, kādā pašvaldības amatpersonas rīkojas ar pašvaldības mantu un finanšu resursiem;
* kārtību, kādā domes priekšsēdētāja nomaiņas gadījumā organizē lietvedības un dokumentu nodošanu jaunajam domes priekšsēdētājam;
* kārtību, kādā rīko publisko apspriešanu;
* gadījumus (bez likumā noteiktajiem), kad dome ieceļ amatā un atbrīvo no amata pašvaldības amatpersonas;
* pašvaldības vadošo amatpersonu (domes priekšsēdētāja un viņa vietnieku, izpilddirektora un viņa vietnieku, pagasta vai pilsētas pārvaldes vadītāja) kompetenci;
* kārtību, kādā izpilddirektors pieņem darbā un atbrīvo no darba pašvaldības administrācijas darbiniekus;
* citus jautājumus, kuri attiecas uz domes vai administrācijas darbu un saskaņā ar likumu “Par pašvaldībām” jānosaka vai var noteikt pašvaldības nolikumā.

Pašvaldības nolikuma apstiprināšana ir vienīgi pašvaldības domes ekskluzīvā kompetencē.[[3]](#footnote-3)

Pašvaldības nolikums stājas spēkā nākamajā dienā pēc tā parakstīšanas, ja tajā nav noteikts cits spēkā stāšanās laiks.[[4]](#footnote-4)Normatīvajam aktam vai tā daļai nav atpakaļejoša spēka, izņemot likumā īpaši paredzētus gadījumus.[[5]](#footnote-5)Tas nozīmē, ka pašvaldība ir tiesīga noteikt tikai vēlāku nolikuma spēkā stāšanās laiku, nevis ātrāku par likumā noteikto.

Pēc pašvaldības nolikuma pieņemšanas tam jābūt brīvi pieejamam pašvaldības domes ēkā un pagasta vai pilsētas pārvaldēs, kā arī publicētam pašvaldības mājaslapā internetā.[[6]](#footnote-6)

Pašvaldības nolikumu triju dienu laikā pēc tā parakstīšanas rakstveidā un elektroniskā veidā nosūta Vides aizsardzības un reģionālās attīstības ministrijai zināšanai.[[7]](#footnote-7)

**Būtiskākās norādes pašvaldības nolikuma izstrādei**

Vietējā pašvaldība ir vietējā pārvalde, kas ar pilsoņu vēlētas pārstāvniecības — domes — un tās izveidoto institūciju un iestāžu starpniecību nodrošina likumos noteikto funkciju, kā arī šajā likumā paredzētajā kārtībā Ministru kabineta doto uzdevumu un pašvaldības brīvprātīgo iniciatīvu izpildi, ievērojot valsts un attiecīgās administratīvās teritorijas iedzīvotāju intereses.[[8]](#footnote-8)

Veidojot pašvaldības pārvaldes (institucionālo) struktūru, būtiskākais ir ievērot likuma “Par pašvaldībām” regulējumu un atšķirību starp pašvaldības vēlētā orgāna – domes – ko veido politiskās amatpersonas, un administrācijas, ko veido dažādas institūcijas, kas nodrošina domes pieņemto lēmumu izpildi, kompetenci. Svarīgi arī nodrošināt, lai pašvaldību institūciju darbinieki nebūtu ietekmējami no politisko amatpersonu puses un pildītu savus darba un amata pienākumus atbilstoši normatīvajiem aktiem, nevis izpildot kādas augstākas politiskās amatpersonas (domes priekšsēdētāja, domes priekšsēdētāja vietnieka) norādes, izņemot, ja tas izriet no augstāka juridiskā spēka normatīvā regulējuma.

Centrālo administrāciju veido kā iestādi, kam ir vadītājs. Arī izpilddirektors var pildīt centrālās administrācijas vadītāja pienākumus. Šādā gadījumā ir jāņem vērā:

* jāparedz, kas īsteno centrālās administrācijas darbības tiesiskuma un lietderības kontroli (piemēram, dome kā augstāka institūcija). Tas ir nepieciešams, jo saskaņā ar likuma “Par pašvaldībām” 68.pantu pašvaldības izpilddirektors pašvaldības nolikumā noteiktajā kārtībā ir atbildīgs par pašvaldības iestāžu un pašvaldības kapitālsabiedrību darbu. Līdz ar to izpilddirektors, būdams administrācijas vadītājs, vienlaikus nevar īstenot likuma “Par pašvaldībām” 68. un 69.pantos minēto kompetenci attiecībā uz iestādi, kuras vadītājs viņš ir;
* lai pašvaldības izpilddirektors vienlaikus varētu pildīt centrālās administrācijas vadītāja pienākums, pašvaldības domei jāsniedz attiecīga atļauja amatu savienošanai.[[9]](#footnote-9)

Kā saistošie noteikumi ir jāpieņem tieši pašvaldības kā atvasinātas publiskas personas nolikums, nevis domes kā atvasinātas publiskas personas orgāna nolikums.[[10]](#footnote-10)Dome ir pašvaldības augstākā lēmējinstitūcija, taču pašvaldību veido arī tās iestādes un citas institūcijas. Minētais ņemams vērā, gan veidojot pašvaldības nolikuma nosaukumu, gan lietojot atbilstošu terminoloģiju nolikuma tekstā.

Veidojot pašvaldības pārvaldes struktūru, būtiski ir izšķirt speciālajos likumos noteikto konkrētāsinstitūcijas statusu. Piemēram, Izglītības likums paredz, ka izglītības iestādes ir iestādes un tās nevar tikt veidotas kā struktūrvienības. Vienlaikus īpaša uzmanība jāpievērš būvvaldēm, bāriņtiesām, pašvaldības policijai, dzimtsarakstu nodaļām un sociālajiem dienestiem, kā arī vēlēšanu komisijām, kuru izveidi arī reglamentē speciālie likumi.

* Vēlēšanu komisijakā pastāvīga pašvaldības iestāde darbojas visu attiecīgās domes pilnvaru laiku.[[11]](#footnote-11)
* Sociālais dienests ir pašvaldības izveidota iestāde, kas sniedz sociālo palīdzību, organizē un sniedz sociālos pakalpojumus pašvaldības iedzīvotājiem.[[12]](#footnote-12)
* Bāriņtiesa ir novada vai republikas pilsētas pašvaldības izveidota aizbildnības un aizgādnības iestāde.[[13]](#footnote-13)
* Pašvaldības būvvalde, pašvaldības policija, dzimtsarakstu nodaļavar būt gan kā iestāde, gan kā centrālās administrācijas vai citas iestādes struktūrvienība.[[14]](#footnote-14)

Pašvaldības kapitālsabiedrību un aģentūru pārraudzība nosakāma saskaņā ar speciālo normatīvo aktu regulējumu.[[15]](#footnote-15)

Domes priekšsēdētāja pilnvaras noteiktas likuma “Par pašvaldībām” 62.pantā, vienlaikus paredzot, ka tam var noteikt papildu pienākumus.[[16]](#footnote-16) Ir būtiski, lai priekšsēdētāja pilnvaras netiek veidotas un paplašinātas, sašaurinot citu amatpersonu (piemēram, izpilddirektora) likumā noteiktās pilnvaras. Tāpat arī izpilddirektora un priekšsēdētāja vietnieka pilnvaras nevar tikt paplašinātas, sašaurinot priekšsēdētājam likumā noteiktās pilnvaras.

Katras politiskās partijas (vai to apvienības) pārstāvju skaitu komitejā nosaka iespēju robežās proporcionāli no katras politiskās partijas (vai to apvienības) ievēlēto deputātu skaitam, līdz ar to nav paredzama citāda komiteju sastāva sastādīšana.[[17]](#footnote-17) Proporcionalitātes princips var netikt ievērots tikai izņēmuma gadījumos, pamatā matemātisku aprēķinu dēļ.[[18]](#footnote-18)

Pastāvīgo komiteju pamata uzdevums ir sagatavot lēmumprojektus izskatīšanai domes sēdē.[[19]](#footnote-19)Savukārt tiesības izdot administratīvos aktus ir paredzētas tikai domei un pašvaldības administrācijai (iestādēm un citām institūcijām).[[20]](#footnote-20)Ārējos normatīvajos aktos domes komitejām nav piešķirtas tiesības izdot administratīvos aktus vai pieņemt citus saistošus un galīgus lēmumus. Līdz ar to komitejas nevar pieņemt galīgus lēmumus un šādas tiesības komitejām nevar deleģēt arī ar pašvaldības saistošajiem noteikumiem.

Konsultatīvos nolūkos pēc pašvaldības iedzīvotāju, domes vai tās priekšsēdētāja iniciatīvas, pamatojoties uz domes lēmumu, var organizēt publisko apspriešanu par pašvaldības autonomās kompetences jautājumiem.[[21]](#footnote-21) Sabiedrībai svarīgos jautājumos iestādei (arī pašvaldībai) ir pienākums rīkot publisku apspriešanu. Ja iestāde pieņem lēmumu, kas neatbilst ievērojamas sabiedrības daļas viedoklim, tā šo lēmumu īpaši pamato.[[22]](#footnote-22)

Publiskās apspriešanas mērķis ir nodrošināt, lai valsts vara pieņemtu izsvērtu un sabiedrības interesēs balstītu lēmumu. Lai arī neeksistē vispāratzīta publiskās apspriešanas formula, minimālie nosacījumi prasa efektīvu apspriešanas izziņošanu, adekvātu informāciju, pienācīgas procedūras un piemērotu rezultātu. Vietējai pašvaldībai ir jābūt ieinteresētai piedāvāt tādu risinājumu, kas radītu pēc iespējas mazāku sabiedrības pretestību vai arī, skaidrojot un pamatojot savu ieceri, pārliecināt ieinteresētās personas par to, ka pašvaldības rīcība ir optimāla un atbilstoša sabiedrības vairākuma interesēm.

Likuma “Par pašvaldībām” 61.3 pants piešķir pašvaldībām tiesības likumā noteiktajā kārtībā rīkot pašvaldības referendumu. Šā likuma pārejas noteikumu 23.punkts noteic, ka likuma 61.3 pants stājas spēkā vienlaikus ar likumu par pašvaldību referendumiem. Likumu par pašvaldību referendumiem Saeima līdz šim nav pieņēmusi, tāpēc arī likuma “Par pašvaldībām” 61.3 pants nav stājies spēkā. Tādējādi ārējie normatīvie akti šobrīd neparedz iespēju rīkot pašvaldības referendumu, kura rezultāts būtu ar saistošu spēku.[[23]](#footnote-23)

Ja domes sēdē tiek pieņemts administratīvais akts, lēmums un balsojums par to tiek norādīts protokolā un protokolam pielikumāpievieno administratīvo aktu, kurš sagatavots atbilstoši Administratīvā procesa likuma noteikumiem.[[24]](#footnote-24) Administratīvā akta projekta sagatavotājs nevar būt tā parakstītājs.Domes sēdē pieņemtu administratīvo aktu paraksta sēdes vadītājs.[[25]](#footnote-25) Par administratīvā akta tāpat kā par jebkura domes lēmuma saturu atbild dome jeb katrs deputāts kā kolektīvas institūcijas loceklis atbilstoši savam balsojumam.[[26]](#footnote-26)

Ja kāds no domes deputātiem nepiekrīt ierakstam protokolā, viņam nākamajā domes kārtējā sēdē ir tiesības prasīt ieraksta precizēšanu.[[27]](#footnote-27) Pat ja pašvaldības dome nolikumā vēlas ietvert konkrētu regulējumu, kas šīs tiesības sašaurina, piemēram, paredzot īsāku termiņu prasības izteikšanai, deputātam ar likumu piešķirtās tiesības nav atņemamas.

Ja pašvaldības amatpersona, pildot amata pienākumus, ar nodomu vai aiz rupjas neuzmanības ir radījusi zaudējumus pašvaldībai, tai ir pienākums tos atlīdzināt.[[28]](#footnote-28) Līdz ar to pašvaldības deputāti par pieņemtu lēmumu tiesiskumu un lietderību primāri atbild saskaņā ar likumu “Par pašvaldībām”, Valsts pārvaldes iekārtas likumu, kā arī saskaņā ar Valsts pārvaldes iestāžu nodarīto zaudējumu atlīdzināšanas likumā noteikto kārtību amatpersonu atbildības konstatēšanai par pieņemtiem prettiesiskiem administratīviem aktiem vai prettiesisku faktisko rīcību. Minētais neizslēdz pašvaldības administrācijas darbinieku atbildību par saturiski un tiesiski nekorekti sagatavotiem domes lēmumu projektiem, taču nevar pašvaldības nolikumā norādīt, ka par pieņemtajiem lēmumiem atbild tikai lēmumprojektu sagatavotāji, jo amatpersonu (darbinieku) atbildība ir paredzēta likumos (tajā skaitā Darba likumā) un pašvaldībai nav deleģējuma nolikumā paredzēt amatpersonu (darbinieku) atbildību.

Pašvaldības iestāžu vadītāju un darbinieku darba devējs ir pašvaldības institūcija, ar kuru attiecīgajai personai noslēgts darba līgums (piemēram, pašvaldība vai konkrēta iestāde).

Domes priekšsēdētājs nav atzīstams par darba devēju pašvaldības iestāžu vadītājiem.To apstiprina likuma “Par pašvaldībām” 21.panta 9.punkts, kas noteic, ka dome ieceļ amatā un atbrīvo no amata pašvaldības iestāžu vadītājus. Savukārt atbilstoši likuma “Par pašvaldībām” 69.panta 4.punktam izpilddirektors pieņem darbā un atbrīvo no darba pašvaldības administrācijas darbiniekus nolikumā noteiktajā kārtībā. Saskaņā ar Valsts pārvaldes iekārtas likuma 30.panta otro daļu attiecībā uz pastarpinātās pārvaldes iestādi piemērojami šā likuma 15.panta trešās, ceturtās, piektās un sestās daļas un 17.panta pirmās un otrās daļas noteikumi. Atbilstoši Valsts pārvaldes iekārtas likuma 17.panta otrās daļas 4.punktam, ja normatīvajā aktā nav noteikts citādi, iestādes vadītājs ieceļ amatā un atbrīvo no tā amatpersonas, pieņem darbā un atlaiž no tā darbiniekus. Minētās tiesības ietver arī iestādes vadītāja tiesības noslēgt iestāžu koplīgumus.

Savukārt domes priekšsēdētājs īsteno savas pilnvaras likuma “Par pašvaldībām” VI nodaļā noteikto tiesību ietvaros. Minētā likuma 62.pantā uzskaitītie pienākumi, kas jāveic domes priekšsēdētājam, ir ierobežoti un neattiecas uz darba tiesisko attiecību nodibināšanu ar darbiniekiem, tostarp pašvaldības iestāžu koplīgumu slēgšanu vai saskaņošanu.

Gadījumus un kārtību, kādā domes vai komitejas sēde var notikt, izmantojot videokonferences tiešsaistes sarunu rīku (tajā skaitā attālināti), nosaka likuma “Par pašvaldībām” 34. un 56.pants. Lēmumu par videokonferences izmantošanu domes vai komitejas sēdes norisē katrā konkrētajā gadījumā pieņem attiecīgi domes priekšsēdētājs vai komitejas priekšsēdētājs, ja šāda iespēja ir paredzēta pašvaldības nolikumā.

Gadījumos, kad domes (komitejas) sēdes laikā tehniski nav iespējams nodrošināt reģistrēšanos un balsošanu elektroniskajā dokumentu vadības sistēmā un, ja pašvaldībai nav alternatīva e-risinājuma rīka, kas ļauj nofiksēt gan reģistrāciju, gan balsojumu, uz domes (komitejas) sēdi deputātiem jāsanāk klātienē. Obligātijānodrošina, ka klātneesošais deputāts ir reģistrējies dalībai domes (komitejas) sēdē pašvaldības nolikumā noteiktajā kārtībā, viņam ir nodrošināta tehniska iespēja piedalīties sēdē ar videokonferences palīdzību un nodrošināta elektroniskā balsošana tiešsaistē.

Videokonferences izmantošana sēdes norisē iespējama tikai tādā gadījumā, ja tas ir noteikts pašvaldības nolikumā, neatkarīgi no tā, vai domes priekšsēdētājs izdod attiecīgu rīkojumu.

Pašvaldības nolikumā, nevis iekšējos noteikumos jābūt noteiktaiklātneesošā domes deputāta reģistrācijas kārtībai (piemēram, lietvedības sistēmā vai citā e-risinājuma rīkā). Ar iekšējiem noteikumiem pašvaldība ir tiesīga detalizēti regulēt saistošo noteikumu regulējuma piemērošanas kārtību atbilstoši ieviestajam tehnoloģiskajam risinājumam.[[29]](#footnote-29)

Savukārt komitejas sēdes norisi attālināti var noteiktkomitejas priekšsēdētājs, nevis domes priekšsēdētājs, ja šāda iespēja ir paredzēta pašvaldības nolikumā.

14.

Noslēguma jautājumos neietver normas, kas darbojas pastāvīgi. Noslēguma jautājumos nosaka pārejas kārtību no pastāvošā tiesiskā regulējuma uz jauno tiesisko regulējumu.[[30]](#footnote-30)Regulējums par iespēju noteikt attālinātu domes vai komitejas sēdes norisi vai atsevišķa deputāta attālinātu dalību klātienes sēdē ir pastāvīgs tiesiskais regulējums.

Vadlīnijas aktualizētas 07.2021.

Kontaktinformācija:

Aigars Cibuļskis, Pašvaldību departamenta Pašvaldību pārraudzības nodaļas vecākais eksperts

[aigars.cibulskis@varam.gov.lv](mailto:aigars.cibulskis@varam.gov.lv), tālr. 67026919

Vineta Stolere, Pašvaldību departamenta Pašvaldību pārraudzības nodaļas vecākā eksperte

[vineta.stolere@varam.gov.lv](mailto:vineta.stolere@varam.gov.lv), tālr. 67026948

1. Likuma “Par pašvaldībām” 24.panta pirmā daļa [↑](#footnote-ref-1)
2. Likuma “Par pašvaldībām” 21.panta pirmās daļas 9.punkts, 23.pants, 24.panta otrā daļa, 25.panta pirmā daļa, 27.panta otrā daļa, 33.panta trešā daļa, 43.1panta ceturtā daļa, 50.pants, 62.panta 11.punkts, 68.panta pirmā daļa, 69.panta 4.punkts, 69.2pants [↑](#footnote-ref-2)
3. Likuma “Par pašvaldībām” 21.panta pirmās daļas 1.punkts [↑](#footnote-ref-3)
4. Likuma “Par pašvaldībām” 24.panta trešā daļa [↑](#footnote-ref-4)
5. Oficiālo publikāciju un tiesiskās informācijas likuma 9.panta ceturtā daļa [↑](#footnote-ref-5)
6. Likuma “Par pašvaldībām” 24.panta trešā daļa [↑](#footnote-ref-6)
7. Likuma “Par pašvaldībām” 24.panta trešā daļa [↑](#footnote-ref-7)
8. Likuma “Par pašvaldībām” 3.panta pirmā daļa [↑](#footnote-ref-8)
9. Likuma “Par interešu konflikta novēršanu valsts amatpersonu darbībā” 7.panta ceturtās daļas 2.punkta b apakšpunkts [↑](#footnote-ref-9)
10. Valsts pārvaldes iekārtas likuma 1.panta 4.punkts [↑](#footnote-ref-10)
11. Pašvaldības vēlēšanu komisiju un vēlēšanu iecirkņu komisiju likuma 2.panta pirmā daļa [↑](#footnote-ref-11)
12. Sociālo pakalpojumu un sociālās palīdzības likuma 1.panta pirmās daļas 18.punkts, 10.panta otrā daļa [↑](#footnote-ref-12)
13. Bāriņtiesu likuma 2.panta pirmā daļa [↑](#footnote-ref-13)
14. Būvniecības likuma 7.panta pirmās daļas 1.punkta a apakšpunkts, likuma “Par policiju” 19.panta pirmā daļa, Civilstāvokļa aktu reģistrācijas likuma 10.panta pirmā daļa [↑](#footnote-ref-14)
15. Skatīt Komerclikumu, Publiskas personas kapitāla daļu un kapitālsabiedrību pārvaldības likumu, Publisko aģentūru likumu [↑](#footnote-ref-15)
16. Likuma “Par pašvaldībām” 62.panta 11.punkts [↑](#footnote-ref-16)
17. Likuma “Par pašvaldībām” 54.panta pirmā daļa [↑](#footnote-ref-17)
18. Vairāk skatīt Satversmes tiesas 2018.gada 29.jūnija spriedumā lietā Nr.2017-32-05 [↑](#footnote-ref-18)
19. Likuma “Par pašvaldībām” 50.pants [↑](#footnote-ref-19)
20. Likuma “Par pašvaldībām” 47.pants [↑](#footnote-ref-20)
21. Likuma “Par pašvaldībām” 61.1panta pirmā daļa [↑](#footnote-ref-21)
22. Valsts pārvaldes iekārtas likuma 48.panta otrā daļa [↑](#footnote-ref-22)
23. Vairāk skatīt Satversmes tiesas 2020.gada 15.maija spriedumā Nr.2019-17-05 [↑](#footnote-ref-23)
24. Likuma “Par pašvaldībām” 37.panta sestā daļa, Administratīvā procesa likuma 67.pants [↑](#footnote-ref-24)
25. Likuma “Par pašvaldībām” 37.panta piektā daļa [↑](#footnote-ref-25)
26. Likuma “Par pašvaldībām” 42.panta trešā daļa, Valsts pārvaldes iekārtas likuma 70.pants, Valsts pārvaldes iestāžu nodarīto zaudējumu atlīdzināšanas likuma 33.pants [↑](#footnote-ref-26)
27. Likuma “Par pašvaldībām” 37.panta trešā daļa [↑](#footnote-ref-27)
28. Likuma “Par pašvaldībām” 77.panta sestā daļa [↑](#footnote-ref-28)
29. Administratīvā procesa likuma 1.panta sestā daļa, Valsts pārvaldes iekārtas likuma 72., 73.pants [↑](#footnote-ref-29)
30. Ministru kabineta 2009.gada 3.februāra noteikumu Nr.108 “Normatīvo aktu projektu sagatavošanas noteikumi” 115.punkts [↑](#footnote-ref-30)